11/12/2017 | Administración LocalMunicipal
Oroso
Aprobación inicial do regulamento de creación, modificación e supresión de ficheiros de datos de carácter persoal do concello de Oroso

O 30.11.2017 o Pleno do Concello, en sesión ordinaria, aprobou inicialmente o regulamento de creación, modificación e supresión de ficheiros de datos de carácter persoal do Concello de Oroso: “Regulamento de creación, modificación e supresión de ficheiros de datos de carácter persoal do Concello de Oroso O artigo 20 da Lei orgánica 15/1999, do 13 de decembro, de protección de datos de carácter persoal, establece que a creación, modificación ou supresión dos ficheiros das administracións públicas só poderán facerse por medio dunha disposición xeral publicada no Boletín Oficial do Estado ou diario oficial correspondente. A entrada en vigor do Regulamento de desenvolvemento da Lei orgánica 15/1999, do 13 de decembro, de protección de datos de carácter persoal, aprobado mediante o Real decreto 1720/2007, do 21 de decembro, introduciu a través dos artigos 53 e 54 algunhas novidades en canto á forma e contido da disposición, destacando a necesidade de especificar o sistema de tratamento do ficheiro, que poderá ser automatizado, non automatizado ou parcialmente automatizado. No exercicio das competencias que lle están atribuídas, e co fin de cumprir o establecido no artigo 20 da mencionada Lei, así como no artigo 52 do Regulamento de desenvolvemento desta, o Concello de Oroso aproba este Regulamento: Artigo 1 Os ficheiros do Concello de Oroso serán os contidos no anexo deste acordo. Artigo 2 Créanse os ficheiros incluídos no Anexo I deste acordo, en cumprimento do artigo 20 da Lei orgánica 15/1999, e o artigo 54.1 do Regulamento de desenvolvemento. Artigo 3 Os ficheiros que se recollen nos anexos deste acordo rexeranse polas disposicións xerais e as instrucións que se detallen para cada un deles, e estarán sometidos, en todo o caso, ás normas legais e regulamentarias de rango superior que lles sexan aplicables. Artigo 4 A titularidade da responsabilidade dos ficheiros corresponderalle directamente ao Concello de Oroso. Artigo 5 Poderán exercitarse os dereitos de acceso, rectificación, cancelación e oposición na Casa do Concello de Oroso. Así mesmo, facilitaranse formularios para realizar por escrito a solicitude, que deberá ir acompañada dunha copia do DNI da persoa interesada. Artigo 6 Os ficheiros serán notificados para a súa inscrición no Rexistro Xeral de Protección de Datos no prazo de 30 días que se contarán desde que se publique este acordo no Boletín Oficial da Provincia, en cumprimento do artigo 55 do Regulamento de desenvolvemento da Lei 15/1999. Artigo 7 Este acordo entrará en vigor ao día seguinte da súa publicación no Boletín Oficial da Provincia. Este regulamento derroga o Regulamento de creación, modificación e supresión de ficheiros de datos de carácter persoal aprobado en sesión plenaria do 26.07.2012. Ábrese un trámite de información pública por un prazo de 30 días hábiles para que os interesados poidan presentar reclamacións e suxestións; de non habelas, elevarase automaticamente a definitivo o acordo que se aprobou inicialmente (artigo 49 da Lei 7/1985, de 2 de abril, reguladora das bases do réxime local). Oroso, 1 de decembro de 2017 O alcalde, Manuel Mirás Franqueira